กรมอนามัย ร่วมกับ Food delivery รณรงค์ให้คนไทย เลือกสั่งหวานน้อยสั่งได้
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวในการเป็นประธานลงนามความร่วมมือขับเคลื่อนเมนูชูสุขภาพและหวานน้อยสั่งได้สู่ร้านอาหารและ food delivery ร่วมกับ บริษัท เพอร์เพิล เวนเจอร์ส จำกัด หรือผู้พัฒนาและให้บริการแอปพลิเคชัน Robinhood ว่า กลุ่มวัยทำงานมักมีปัญหาเรื่องสุขภาพ ส่วนหนึ่งเกิดจากพฤติกรรมเสี่ยงด้านการบริโภคอาหาร ที่มีรสชาติ หวาน มัน เค็ม ขาดการออกกำลังกาย จากข้อมูลพฤติกรรมการบริโภคอาหารของสำนักงานสถิติแห่งชาติ ปี 2560–2562 พบคนไทยบริโภคน้ำตาลทราย 2.5–2.6 ล้านตันต่อปี โดยในปี 2562 คนไทยดื่มเครื่องดื่มผสมน้ำตาลเฉลี่ย 3 แก้วต่อวัน และจากข้อมูลของเครือข่ายลดบริโภคเค็ม สสส. และสมาคมโรคไตแห่งประเทศไทย พบคนไทยบริโภคเกลือโซเดียมมากถึง 3,636 มิลลิกรัมต่อคนต่อวัน เกินเกณฑ์ที่กำหนดคือ 2,000 มิลลิกรัมต่อวัน ส่งผลให้อัตราการเสียชีวิตจากโรคไม่ติดต่อเรื้อรังมีแนวโน้มเพิ่มขึ้น โดยสาเหตุการเสียชีวิต 3 อันดับแรก ได้แก่ โรคมะเร็ง โรคหลอดเลือดสมอง และโรคหัวใจขาดเลือด กรมอนามัย จึงขับเคลื่อนนโยบายหวานน้อยสั่งได้และเมนูชูสุขภาพ เพื่อลดการบริโภคหวาน มัน เค็ม ให้สอดคล้องกับวิถีชีวิตในปัจจุบันของคนไทย ที่สั่งอาหารผ่าน Food delivery มากขึ้น ศูนย์วิจัยกสิกรไทย ในปี 2564 ที่พบว่า คนไทยสั่งอาหารผ่านแพลตฟอร์ม Food delivery มากกว่าวันละ 330,000 ครั้ง หรือปีละกว่า 120 ล้านครั้ง เพิ่มขึ้นกว่า 3 เท่าตัว เมื่อเทียบกับปี 2562 ช่วงก่อนโควิดระบาด ที่มีราว 35-45 ล้านครั้ง การร่วมมือกับ บริษัท เพอร์เพิล เวนเจอร์ส จำกัด ถือเป็นการขับเคลื่อนนโยบายหวานน้อยสั่งได้และเมนูชูสุขภาพ ให้ประชาชนเลือกบริโภคเครื่องดื่มหวานน้อยและอาหารลดหวาน มัน เค็ม โดยสามารถสั่งผ่านแอปพลิเคชัน Robinhood เพื่อให้ประชาชนมีช่องทางการเข้าถึงอาหารที่ดีต่อสุขภาพเพิ่มขึ้นและเป็นการสร้างความรู้  ความเข้าใจแก่ประชาชน ในการเลือกอาหารและเครื่องดื่มที่ดี เกิดการปรับเปลี่ยนพฤติกรรมการบริโภคอาหารเพื่อให้มีสุขภาพดีแบบยั่งยืนต่อไป